b"\n_START_ARTICLE_\nEremitagens Volont\xc3\xb8rtjeneste (Skt. Petersborg)\n_START_SECTION_\nMission\n_START_PARAGRAPH_\nVolont\xc3\xb8rtjenesten har som erkl\xc3\xa6ret m\xc3\xa5l at involvere unge mennesker i de internationale og russiske kulturer, der er repr\xc3\xa6senterede ved Eremitagen. Hensigten er, at de frivillige, ved at behandle, forst\xc3\xa5 og formidle museets ekstensive materiale, danner en forst\xc3\xa5else for v\xc3\xa6rdien ved traditioner og kulturelle objekter. P\xc3\xa5 trods af, at missionen er rettet mod unge, byder afdelingen velkommen til frivillige i alle aldre.\n_START_SECTION_\nHistorie\n_START_PARAGRAPH_\nAfdelingen for frivillige ved Eremitagen blev oprettet p\xc3\xa5 foranledning af russiske Mikhail Kozjukhovskij. Volont\xc3\xb8rtjenestens kontorer blev \xc3\xa5bnet i 2003, idet en gruppe af internationale frivillige, ikl\xc3\xa6dt r\xc3\xb8de uniformer, gik ind i Eremitagen og begyndte at assistere g\xc3\xa6ster. Sidenhen har de frivillige, der stadig er anf\xc3\xb8rt af Kozjukovskij, taget del i et stort antal arrangementer, programmer og lettere opgaver i forbindelse med forskning, der er foreg\xc3\xa5et ved Eremitagen.\n_START_SECTION_\nFrivillige\n_START_PARAGRAPH_\nVolont\xc3\xb8rtjenesten udg\xc3\xb8res af frivillige fra hele verden, der er tilknyttet programmet i en afgr\xc3\xa6nset periode. Der sker alts\xc3\xa5 en fortl\xc3\xb8bende udskiftning af de frivillige p\xc3\xa5 kontorerne. Indtil nu har der blandt andre v\xc3\xa6ret frivillige fra Danmark, Finland, Tyskland, Frankrig, Israel, USA og naturligvis Rusland. Hver frivillig bidrager med vedkommendes individuelle kvaliteter, hvor der hyppigt er tale om historikere, kunsthistorikere, lingvister eller journalister, men der er ikke udelukkende tale om frivillige med udgangspunkt i kulturstudier. Volont\xc3\xb8rtjenesten har f\xc3\xb8rhen inkluderet dansere, buschauff\xc3\xb8rer og araknologer._NEWLINE_Selvom de frivillige kun er tilknyttet i en afgr\xc3\xa6nset periode, f\xc3\xb8rend de forlader programmet, holder en del frivillige kontakt til kontoret.\n_START_SECTION_\nArrangementer\n_START_PARAGRAPH_\nDe frivillige har taget del i en bred vifte af arrangementer ved Eremitagen. Herunder f\xc3\xb8lger et smalt udsnit af visse begivenheder.\n_START_SECTION_\nRopsha-projektet, 2003\n_START_PARAGRAPH_\nRopsha-projektet var volont\xc3\xb8rtjenestens f\xc3\xb8rste initiativ. Det foregik i byen Ropsha, sydvest for Sankt Petersborg, hvor Ropsha-paladset ligger. Ropsha-paladset, der er en del af UNESCO's Verdensarvsliste, var de forudg\xc3\xa5ende \xc3\xa5rtier g\xc3\xa5et i forfald, hvilket bevirkede, at de frivillige tog initiativer til at \xc3\xb8ge opm\xc3\xa6rksomheden om paladset. Der blev indhentet nye informationer fra Eremitagens arkiver og samarbejdet med lokale skoler n\xc3\xa6r paladset. Delvist grundet de frivilliges indsats blev Ropsha-paladset inddraget mere som en del af Peterhofs palads, ligesom der i dag er skrevet b\xc3\xb8ger om Ropsha-paladset.\n_START_SECTION_\nDiscover your Europe at the Hermitage, 26/09/15\n_START_PARAGRAPH_\nVed festivalen for europ\xc3\xa6isk kultur, der blev afholdt i lokalerne ved Eremitagens General Staff Building, tog de frivillige del i quizzer og mindre mesterkurser.\n_START_SECTION_\nDiscover your Europe at the Hermitage, 22/09/18\n_START_PARAGRAPH_\nI forbindelse med afholdelsen af festivalen for europ\xc3\xa6isk kultur, tog de frivillige endnu en gang del i forberedelserne til arrangementet, ligesom de ved arrangementet stod for mindre mesterkurser, hvor bes\xc3\xb8gende, is\xc3\xa6r b\xc3\xb8rn og unge, havde mulighed for at sy middelalderlige kjoler til dukker og g\xc3\xa6tte de europ\xc3\xa6iske landes nationalretter."